《亶父寄示与谯冲元唱和药名诗因作一篇奉寄》
宋代·孔平仲

天南星斗垂晶荧，麻姑山色排空青。人中白眉谁第一，周郎独以文章名。

少年折桂心已壮，大学弱冠众所惊。严徐长卿词格老，合上芸台预雠讨。

赤车素者已为淹，复令倅郡淮南道。

蕲春何幸人熙熙，有贤使君子副之。铃阁深沉香一炷，綵笺舒卷百篇诗。

藏鳞伏翼聊展转，有才无患子不显。楚泽兰芳莫谩悲，秦乌头白终当返。

我栖江上松萝深，自甘草莽长陆沉。忽忽光景又半夏，书房风月澄人心。

昏黄禽噪悄不乐，架木通渠清河濯。

雨馀凉风袭衣襟，半天河汉垂檐角。惟恨与子未从容，紫芝眉宇何时逢。

频以青琅玕寄我，不须怊怅白头翁。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。